CELEX: E2010C0159
Language: mt
Date: 2010-04-21 00:00:00
Title: Deċiżjoni tal-Awtorità ta’ Sorveljanza tal-EFTA Nru 159/10/COL tal- 21 ta' April 2010 li tikkonċerna garanziji addizzjonali għan-Norveġja relatati mar-rinotrakeite bovina infettiva

16.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 332/43
            
         DEĊIŻJONI TAL-AWTORITÀ TA’ SORVELJANZA TAL-EFTA
   Nru 159/10/COL
   tal-21 ta' April 2010
   li tikkonċerna garanziji addizzjonali għan-Norveġja relatati mar-rinotrakeite bovina infettiva
   L-AWTORITÀ TA’ SORVELJANZA TAL-EFTA,
   Wara li kkunsidrat il-Ftehim dwar iż-Żona Ekonomika Ewropea, b’mod partikolari l-Artikolu 17 u l-Protokoll 1 tal-Ftehim, b’mod partikolari l-Artikolu (4)(d) tiegħu,
   Wara li kkunsidrat il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja, b’mod partikolari l-Artikolu 5(2)(d) u l-Protokoll 1 tal-Ftehim, b’mod partikolari l-Artikolu 1(c) tiegħu,
   Wara li kkunsidrat l-Att imsemmi fil-punt 4.1.1 tal-Kapitolu I tal-Anness I tal-Ftehim taż-ŻEE, Id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffettwaw il-kummerċ intra-Komunitarju fl-annimali bovini u l-ħnieżer (1), kif emendat, u adottat għall-Ftehim taż-ŻEE minn Protokoll 1 tiegħu, b’mod partikolari l-Artikolu 10(1) tiegħu,
   Wara li kkunsidrat l-Att imsemmi fil-punt 4.2.80 tal-Kapitolu I tal-Anness I tal-Ftehim taż-ŻEE, Id-Deċiżjoni tal-Kummissjoni 2004/558/KE tal-15 ta' Lulju 2004 li timplimenta d-Direttiva tal-Kunsill 64/432/KEE fir-rigward ta' garanziji addizzjonali għall-kummerċ intra-Komunitarju ta' annimali bovini relatati mar-rinotrakeite bovina infettiva u l-approvazzjoni tal-programmi ta' qerda ppreżentati minn ċerti Stati Membri (2) kif emendat,
   Wara li kkunsidrat id-Deċiżjoni tal-Awtorità ta' Sorveljanza tal-EFTA Nru 74/94/COL (3) tas-27 ta' Ġunju 1994 li temenda d-Deċiżjoni Nru 31/94/COL (4), li tagħti ċerti garanziji addizzjonali lin-Norveġja biex tipproteġi l-istat tagħha bħala ħielsa mill-mard ta' rinotrakeite bovina infettiva (IBR).
   Billi:
   
               (1)
            
            
               Permezz tad-Deċiżjoni Nru 74/94/COL, in-Norveġja kienet ġiet mogħtija garanziji addizzjonali relatati mar-rinotrakeite bovina infettiva għall-bovini.
            
         
               (2)
            
            
               Mindu ġiet adottata d-Deċiżjoni Nru 74/94/COL, il-leġiżlazzjoni tal-Unjoni Ewropea dwar garanziji addizzjonali għar-rinotrakeite bovina infettiva ġiet emendata biex tassigura l-konsistenza mar-regoli internazzjonali dwar din il-marda u jkun hemm kontroll aħjar fl-Unjoni.
            
         
               (3)
            
            
               Permezz ta' Deċiżjoni tal-Kumitat Konġunt Nru 48/2005 (5) d-Deċiżjoni 2004/558/KE, kif emendata, ġiet inkorporata fil-Ftehim taż-ŻEE bħala punt 4.2.80 tal-Kapitolu I tal-Anness I għal dak il-Ftehim.
            
         
               (4)
            
            
               Il-Gvern tan-Norveġja jikkunsidra li t-territorju tiegħu hu ħieles mill-marda tar-rinotrakeite bovina infettiva skont l-Artikolu 10(1) tad-Direttiva 64/432/KEE. In-Norveġja ressqet dokumentazzjoni ta' sostenn lill-Awtorità ta' Sorveljanza tal-EFTA li jissostanzjaw il-fatt li l-monitoraġġ tas-sitwazzjoni għadu għaddej, u li għalhekk tinsab fis-seħħ sorveljanza xierqa biex tassigura li t-territorju tan-Norveġja hu ħieles mir-rinotrakeite bovina infettiva.
            
         
               (5)
            
            
               In-Norveġja talbet lill-Awtorità ta' Sorveljanza tal-EFTA biex taġġorna d-Deċiżjoni Nru 74/94/COL sabiex jittieħdu in konsiderazzjoni t-tibdiliet leġiżlattivi ġodda fil-qasam ta' garanziji addizzjonali għall-kummerċ tal-bovini fi ħdan l-Unjoni relatati mal-marda tar-rinotrakeite bovina infettiva.
            
         
               (6)
            
            
               Għalhekk hu xieraq, sabiex kollox ikun ċar u jkun hemm konsistenza legali, li tkun irrevokata d-Deċiżjoni Nru 74/94/COL skont l-aħħar tibdiliet leġiżlattivi fil-qasam ta' garanziji addizzjonali għall-kummerċ tal-bovini fi ħdan l-Unjoni relatati mal-marda tar-rinotrakeite bovina infettiva.
            
         
               (7)
            
            
               Id-Deċiżjoni l-ġdida ser iżżomm l-istess garanziji li kienu ġew mogħtija lin-Norveġja u kif ukoll se tagħmilhom konformi mal-kriterji l-ġodda mfassla fil-leġiżlazzjoni taż-ŻEE rilevanti, b’mod partikolari d-Deċiżjoni 2004/558/KE, kif emendata.
            
         
               (8)
            
            
               Il-miżuri stipulati għalihom f’din id-Deċiżjoni huma skont l-opinjoni tal-Kumitat Veterinarju tal-EFTA li jassisti l-Awtorità ta' Sorveljanza tal-EFTA,
            
         ADOTTAT DIN ID-DEĊIŻJONI:
   Artikolu 1
   Ir-reġjuni kollha tan-Norveġja huma ħielsa mill-marda tar-rinotrakeite bovina infettiva.
   Artikolu 2
   In-Norveġja ġiet mogħtija garanziji addizzjonali relatati mal-marda tar-rinotrakeite bovina infettiva stipulati fid-Deċiżjoni 2004/558/KE, kif emendata, waqt il-kummerċ tal-bovini fiż-Żona Ekonomika Ewropea.
   Artikolu 3
   In-Norveġja għandha l-istess stat bħal dawk l-Istati Membri tal-UE mniżżla fl-Anness II għad-Deċiżjoni 2004/558/KE, kif emdendata.
   Artikolu 4
   Id-Deċiżjoni Nru 74/94/COL qed tiġi rrevokata.
   Artikolu 5
   Din id-Deċiżjoni għandha tidħol fis-seħħ fil-21 ta' April 2010.
   Artikolu 6
   Din id-Deċiżjoni hi indirizzata lir-Renju tan-Norveġja.
   Artikolu 7
   It-test bl-Ingliż biss hi awtentika.
   
      Magħmul fi Brussell, il-21 ta’ April 2010.
      
         
            Għall-Awtorità ta' Sorveljanza tal-EFTA
         
         Per SANDERUD
         
            President
         
         Sverrir Haukur GUNNLAUGSSON
         
            Membru tal-Kulleġġ
         
      
   
   
      (1)  ĠU 121, 29.7.1964, p. 1977/64.
   
      (2)  ĠU L 249, 23.7.2004, p. 20 u s-Suppliment taż-ŻEE Nru 22, 24.4.2008, p. 170
   
      (3)  ĠU L 247, 22.9.1994, p. 50.
   
      (4)  ĠU L 138, 2.6.1994, p. 43.
   
      (5)  ĠU L 239, 15.9.2005, p. 15.